**Helikopterulykken i Alta** fant sted 31. august 2019, litt etter klokken 17 lokal tid. Et Airbus H125 (tidligere kalt Airbus Helicopters AS 350 B3) leid og operert av Helitrans med kjennetegnet LN-OFU styrtet i fjellområdet Skoddevarre nær Kvenvik i Alta kommune. Helikopteret tilbød korte sightseeing-turer i forbindelse med festivalen Høstsprell. Statens havarikommisjon konkluderte i 2022 med at ulykken skyldtes *servo transparency*.

Helikopteret og personene om bord
---------------------------------

Én person ble fraktet til Universitetssykehuset Nord-Norge i Tromsø i kritisk tilstand men døde senere av skadene. Fire personer ble funnet omkommet ved ulykkestedet og én person var lenge savnet etter ulykken. Den savnede personen ble senere funnet omkommet i vraket.

Alle de seks personene ombord omkom i ulykken. De fem passasjerene var mellom 19 og 22 år og var fra Alta-området. Piloten var en 27 år gammel svensk statsborger.

Helikopteret var nytt og hadde like før gjennomgått inspeksjon uten funn av feil. Eier av helikopteret var selskapet Skjolden Cruisekai.

Tidslinje
---------

Politiet har laget en tidslinje med hjelp fra vitneavhør, informasjon fra hovedredningssentralen, logg fra Helitrans og elektroniske spor:

**13:30 -** En 100 timers inspeksjon av ulykkeshelikopteret med kjennemerket LN-OFU er gjennomført i Alta, signert i loggen med klokkeslett 13:30
**15:12 -** Helitrans lander med et annet helikopter fra Kvænangen på Kvenvikmoen. Dette helikopteret fløy etter kort til til Alta Lufthavn, hvor den skulle gjennomgå samme 100 timers inspeksjonen som LN-OFU.
**16:04 -** LN-OFU tar av fra Alta Lufthavn med retning mot Kvenvikmoen.
**16:40 -** LN-OFU starter sine første sightseening turer i fra Kvenvikmoen med forbindelse med festivalen Høstsprell.
**16:53 -** LN-OFU avslutter sin første sightseeing tur.
**16:58 -** LN-OFU starter opp motoren og starter på sin andre sightseeing tur for dagen fra Kvenvikmoen.
**17:04 -** En av de omkomne sender et Snapchat bilde til en bekjent. Bildet var uten tekst, og med utsikt over området Øvre Alta. LN-OFU var da på tur mot fjellet Skoddevarre på tur tilbake til Kvenvikmoen.
**17:06 -** Hovedredningsentralen mottar første melding om ulykken.
**17:08 -** Et Sea King redningshelikopter fra 330 Skvadoren i Luftforsvaret blir scramblet ut av Banak Flystasjon i Lakselv.
**17:17 -** Et Bell helikopter fra selskapet Heliteam ankommer ved en tilfeldighet ulykkestedet. De landet å fant en overlevende men hardt skadd person i terrenget i nærheten av helikopteret.
**18:06 -** Redningshelikopteret fra Luftforsvaret ankommer ulykkestedet, hvor de melder i fra at Heliteam sitt helikopter hadde allerede flydd inn hjelpemannskaper og at det ble jobbet godt på skadestedet etter deres oppfatning.
**21:17 -** Hovedredningsentralen får melding at den siste savnede er funnet omkommet.
**Ukjent tid -** Den ene overlevende dør på Universitetssykehuset Nord-Norge.

Begravelser av de omkomne
-------------------------

Hundrevis av biler deltok i kortesjen da de fem passasjerene som omkom i ulykken ble fraktet fra Tromsø til Alta. De ble begravet 10.–13. september 2019. Piloten ble fraktet til Sverige 25. september.

Havariundersøkelsen
-------------------

Statens havarikommisjon, med assistanse fra Kripos, undersøkte ulykken. Helikopterprodusenten Airbus sendte et teknisk team til ulykkesstedet for å bistå i undersøkelsen. Undersøkelsen fikk også assistanse fra motorprodusenten og den franske havarikommisjonen (BEA).

Helikopteret var utstyrt med en ikke-obligatorisk ferdskriver av typen Appareo Vision 1000 som lagrer GPS-data, lyd og video. Dette systemet er ikke obligatorisk i denne typen helikopter (under 5 700 kg egenvekt), men kommer allikevel installert i alle nyproduserte Airbus H125. Ferdskriveren ble funnet, men det var ikke mulig å hente ut data av den på grunn av de store skadene den fikk som følge av styrten. Det er også andre lagringsystemer installert ombord i en H125. Motoren, Safran Ariel 2D, har elektronisk motorstyring (fadec) med en «engine data recorder». I tillegg har helikopterets elektroniske drivstoffkontroll (decu) og glasscockpiten bestående av Garmin G500H og «vehicle & engine multifunction display» (VEMD) minnefunksjoner som i ettertid blant annet kan vise om enkelte feil har oppstått under flyging, eller om visse begrensninger er overskredet. 

### Havarikommisjonens rapport

Statens havarikommisjon framla sin rapport 21. mars 2022. Den konkluderte med at det ikke var funnet tekniske feil og at ulykken skyldtes *servo transparency* («jack stall»), det vil si at manøvreringen av helikopteret gav belastninger på hydraulikksystemet som oversteg servoenes kapasitet. Statens havarikommisjon påpekte at de ombordværende ville hatt gode muligheter for å overleve ulykken dersom helikopteret ikke hadde begynt å brenne. Statens havarikommisjon gav tolv tilrådinger. Én gjelder at alle helikoptre som leveres til Europa skal være utstyrt med krasjbeskyttet drivstoffsystem for å unngå brann. Slikt utstyr var på markedet også da ulykkeshelikopteret ble levert, men per 2022 er det ikke et krav om slike systemer i Europa. USA innførte et slikt krav til nye helikopter i 2020.

Referanser
----------

1. ↑  Nordvåg, Hanne Bernhardsen (31. august 2019). «Fire døde i helikopterstyrt». *NRK Finnmark*. Besøkt 31. august 2019.
2. ↑  «Helikopterulykken i Alta». *Politiet*. Arkivert fra originalen 1. september 2019. Besøkt 1. september 2019.
3. ↑  Mortensen, Robin; Andreassen, Erik; Louise Rostad, Ida (1. september 2019). «Alle seks døde i helikopterstyrten – fem var i tidlig 20-årene». *NRK Finnmark*. Besøkt 1. september 2019.
4. ↑  Lien, Marthe S. (2. september 2019). «Frigir navnet på den femte passasjeren i helikopteret: Benedikte (22) omkom». *VG*. Foto: Mattis Sandblad. Besøkt 2. september 2019.
5. ↑  «Helitrans: Helikopteret kom fra inspeksjon, uten funn av feil». *Teknisk Ukeblad*. NTB. 1. september 2019. Besøkt 2. september 2019.
6. ↑  «Norsges luftfartøysregister» (PDF). Luftfartstilsynet. Arkivert fra originalen (pdf) 2. september 2019. Besøkt 2. september 2019.
7. ↑  Skoglund, Tom (4. september 2019). «Siste: Slik var tiden før helikopterulykken». *Altaposten*. Besøkt 4. september 2019.
8. ↑  Kita Eilertsen; Tom Skoglund (5. september 2019). «Hundrevis av biler fulgte de omkomne inn til Alta». *Altaposten*. Besøkt 27. september 2019.
9. ↑  Mariam Eltervåg Cissé; Gyda Katrine Hesla (10. september 2019). «Tok farvel med Markus (19) i fullsatt kirke». *NRK Finnmark*. Besøkt 27. september 2019.
10. ↑  Tom Skoglund (27. september 2019). «Helikopterulykken i Alta: Først torsdag natt ble den omkomne piloten fraktet hjem». *VG*. Besøkt 27. september 2019.
11. ↑  Nordhagen Walnum, Amanda; Nordahl Finsveen, Jesper (1. september 2019). «Her endte dødsferden». *Dagbladet*. Foto: Hans Arne Vedlog. Besøkt 1. september 2019.
12. ↑  Kråkenes, Christian (3. september 2019). «Ferdsskriver funnet: – Veldig skadet». *NRK Finnmark*. Besøkt 3. september 2019.
13. ↑  Dalløkken, Per Erlien (2. september 2019). «Alta-ulykken: Helikopteret hadde ferdsskriverutstyr om bord, usikkert om det overlevde brannen». *Teknisk Ukeblad*. Besøkt 2. september 2019.
14. ↑  Føleide, Anita (21. mars 2022). «Helikopterstyrten i Alta: Statens havarikommisjon med 12 tilrådninger». *NRK*. Besøkt 22. mars 2022.
15. ↑  «Havarikommisjonen med tolv tilrådinger etter helikopterulykke som krevde seks liv i Alta». *TV 2* **(norsk)**. 21. mars 2022. Besøkt 22. mars 2022.
16. ↑  «Rapport om luftfartsulykke ved Skoddevarre i Alta kommune, Troms og Finnmark fylke, 31. august 2019 med Airbus Helicopters AS 350 B3, LN-OFU, operert av Helitrans AS | shk». *havarikommisjonen.no*. Besøkt 22. mars 2022.

Eksterne lenker
---------------

* Helikopterstyrten i Alta – Temaside hos *iFinnmark*
* Helikopterulykken i Alta – Temaside hos NRK
* Helikoptertragedien i Alta Arkivert 5. september 2019 hos Wayback Machine. - Temaside hos Altaposten
* «Rapport om luftfartsulykke ved Skoddevarre i Alta kommune, Troms og Finnmark fylke, 31. august 2019 med Airbus Helicopters AS 350 B3, LN-OFU, operert av Helitrans AS | shk». *havarikommisjonen.no*. Besøkt 22. mars 2022.